kardosdrur/scandi-wiki huggingface dataset:
Chevrolet Epica

Chevrolet Epica (type V250) var en stor mellemklassebil fra den sydkoreanske bilfabrikant GM Daewoo bygget mellem starten af 2006 og slutningen af 2011.

I Australien og New Zealand hed bilen Holden Epica, i Island Chevrolet Tosca og i Sydkorea Daewoo Tosca. I mange lande havde man i kort tid efter introduktionen også benyttet navnet Daewoo Veronica.

Historie 

Epica blev sammen med SUV'en Captiva introduceret på Geneve Motor Show i februar 2006. Bilen afløste den i foråret 2002 introducerede Chevrolet (Daewoo) Evanda.

I modsætning til forgængeren var den forhjulstrukne sedan kun vokset en lille smule i de udvendige mål. Akselafstanden var med 2,7 meter sågar identisk med Evanda. Optisk faldt det mere moderne design ud med en rundere bagende og større forlygter i klart glas.

Til standardudstyret i Epica LS hørte ud over ABS og seks airbags også klimaanlæg, cd- og mp3-radio, tågeforlygter og opvarmet forrude. Den dyrere LT-model havde derudover klimaautomatik, elektrisk indklappelige sidespejle med integrerede LED-blinklys, el-justerbare og opvarmede lædersæder, kørecomputer, cd-skifter, fartpilot, og regnsensor.

Motorer 
Ved salgsstarten i sommeren 2006 kunne modellen fås med to tværliggende sekscylindrede rækkemotorer med slagvolumen på 2,0 og 2,5 liter. I marts 2007 udvidedes modelprogrammet med en ny 2,0-liters commonrail-dieselmotor fra den italienske motorfabrikant VM Motori med 110 kW (150 hk). Alle tre versioner opfyldt Euro4-normen og havde et CO-udslip på lidt over 200 g/km. I Sydkorea kunne modellen derudover også fås med en firecylindret 1,8-liters E-TEC II-motor med 90 kW (122 hk).

Et særligt kendetegn var det fra fabrikken til begge benzinmotorer tilgængelige autogasanlæg. Den dertil nødvendige gastank på 60 liter installeredes i stedet for reservehjulet. Dermed øgedes ikke kun bilens rækkevidde, men CO-udslippet reduceredes også.

Til begge 2,0-litersmotorerne kunne der i stedet for den standardmonterede femtrins manuelle gearkasse også fås et elektronisk styret sekstrins automatgear med manuel skiftemulighed, hvor 2,5'eren udelukkende fandtes med automatgear. 1,8-litersmotoren kunne fås med femtrins manuelt gear eller firetrins automatgear.

 Kun for Sydkorea

Facelift 
I sommeren 2010 blev Epica faceliftet, hvilket medførte et modificeret kombiinstrument samt nye baglygter med gennemgående lygtebånd uden kromliste.

Efterfølger 
I slutningen af 2011 indstilledes produktionen af Epica, som over hele verden lidt efter lidt blev afløst af Chevrolet Malibu som dog ikke markedsføres i Danmark.

Kilder 

 Auto-News Online-udgave fra 6. februar 2006: „Chevrolet Epica: Evanda-Nachfolger kommt nach Genf“ (på tysk)

Eksterne henvisninger 

Epica
Store mellemklassebiler
Forhjulstrukne biler
Biler introduceret i 2006
Biler fra 2000'erne
Biler fra 2010'erne
Clement Cliford

Clement Leslie Cliford (født 9. maj 1977) er en tidligere dansk fodboldspiller, der blandt andet spillede angriber i F.C. København. Clement er ansat af DBU som assistenttræner for det danske Futsal landshold, og underviser økonomi på Copenhagen Business School. 

Han spillede for Boldklubben Vestia, B93, KB, FC København, Hvidovre IF og Silkeborg IF. Han spillede desuden u19 & 9 U21-landskampe, og scorede 4 mål.
Har også spillet a-landskampe for det danske Futsal landshold.

Fra juli 2006 var han ass.træner i 1. Div. for Ølstykke frem til januar 2008, hvorefter han overtog jobbet som cheftræner fra Klavs Rasmussen Fra 1. januar 2008 til 12. maj 2008 var han træner for Ølstykke FC. Han blev dog fyret, fordi klubben rykkede ud af 1. division. I juli 2008 frem til december 2012 var han assistenttræner i 2. Div. For HIK Hellerup IK.

Eksterne Henvisninger 

Fodboldspillere fra Danmark
Leipziger Verkehrsbetriebe

Leipziger Verkehrsbetriebe (LVB) er et kommunalt selskab, der driver den offentlige trafik med sporvogne og busser i og omkring Leipzig. Selskabets linjenet indgår i Mitteldeutscher Verkehrsverbund (MDV). Selskabet opstod 1. januar 1917 ved en fusion af Großen Leipziger Straßenbahn og Leipziger Elektrischen Straßenbahn og hed Große Leipziger Straßenbahn indtil 29. juli 1938.

LVB driver 13 sporvejslinjer, der betjener 150,3 km spor (heraf 7,8 km enkeltspor) og 516 stoppesteder. I og omkring byen driver man desuden 61 buslinjer. Om natten kører der ni (i weekenderne ti) linjer, der kører i ring og mødes ved Hauptbahnhof.

Historie 
Leipzigs sporvejshistorie begyndte 18. maj 1872, da Leipziger Pferdeeisenbahn (LPE) åbnede for driften. Selskabet havde remise i Reudnitz, hvor direktionen også havde til huse. 25 år efter åbningen rådede LPE over 1.013 heste, 172 vogne og fem remiser. Den sidste hestesporvogn kørte 16. april 1897, efter at Große Leipziger Straßenbahn (GLSt) og Leipziger Elektrische Straßenbahn (LESt) havde begyndt drift med elektriske sporvogne 17. april 1896.

Omkring 1900 grundlagdes Leipziger Außenbahn AG (LAAG) for at skabe en forbindelse til Schkeuditz, der dengang stadig hørte til Preussen. Det var derfor nødvendigt med en særlig tilladelse fra regeringspræsidenten i Merseburg. Da efterspørgslen var stor, blev linjen udbygget med dobbeltspor.

I 1913 grundlagdes Leipziger Allgemeine Kraftomnibus AG (LAKAG) som konkurrent til sporvejene. Ved begyndelsen af første verdenskrig måtte busdriften dog opgives igen. For sporvejene btød befolkningens armod under krigen, at driften ikke længere var profitabel, hvorfor Große Leipziger Straßenbahn og Leipziger Elektrische Straßenbahn blev slået sammen i 1916 og overtaget af byen i 1919. Fra 1938 kørte der trolleybusser i Leipzig, der efter reduktioner af linjenettet i 1960'erne fortsatte frem til 1975. 1938 var også året, hvor selskabets navn ændredes til Leipziger Verkehrsbetriebe.

Efter anden verdenskrig skete der en langsom fornyelse af vognparken, f.eks. med nye vogne fra VEB Lokomotiv- und Waggonbau Werdau (LOWA-vogne) og med Gotha-ledvogne. I 1969 indførtes de første Tatra T4D, og frem til slutningen af 1980'erne overtog de fuldstændig sporvognsdriften.

Siden 1993 har trafikselskabet status som GmbH. For at modvirke de store fald i passagertallene har LVB indsat lavgulvsbusser fra 1992 og lavgulvsledvogne fra 1995. I 1998 indførtes der for første gang natbusser hele natten, de såkaldte Nightliner, der var en forløber for noget sådan i en tysk storby af denne størrelse. I 2001 fandt der en omfattende reform af linjenettet sted.

Eksterne henvisninger 

 Homepage der Leipziger Verkehrsbetriebe

Trafikselskaber i Tyskland
Sporveje i Tyskland
Verkehrsbetriebe
Billetkontrol

Billetkontrol er betegnelse for et system, der skal sikre at kunder/brugere/passagerer, f.eks. i et teater eller på en jernbanestation, betaler deres billet.

Sådanne systemer kan bestå af både fysisk adgangskontrol og stikprøvekontrol. I dansk bus- og jernbanedrift benyttes stort set kun stikprøvekontrol.

Erhvervsliv
Viggo Pedersen

Viggo Pedersen (24. april 1889, København – 16. april 1965, Gentofte) var en dansk atlet (løber) og forvalter.
Han var medlem af Københavns FF og vandt som 16-årig DM-bronze på 1 dansk mil 1905. Han skiftede til "Stadion" 1909-1911, men skiftede tilbage til Københavns FF (senere Københavns IF).
Han vandt otte danske mesterskab og satte 14 danske løbe rekorder på; 2000 meter, 3000 meter, 5000 meter, 5 miles, 10 000 meter, 10 miles, 1 mime og 20km.
Vinder af Kongepokalen 1909, 1910, 1912 og 1914.
Deltog i terrænløbet ved OL 1912 i Stockholm og blev nummer 23.

Viggo Pedersen var far till Otto Bresling Pedersen der spillede én fodboldlandskamp og blev Årets Fund i dansk idræt i 1940. Hans to andre sønner Helge og Poul var begge på B.1903s førstehold. Helge spillede også 13 håndboldslandskampe og var VM-sølv vinder 1948 i markhåndbold.

Danske mesterskaber 
  1914 10.000 meter 34:16.8
  1914 15km cross 1:04,39
  1913 10.000 meter 34:23.8
  1913 Maraton 2:43.28
  1913 1500 meter
  1912 10.000 meter 34:06.0
  1912 15km cross 53.05
  1911 5000 meter 16:37.0
  1910 15km cross 1:03,49
  1910 1500 meter
  1909 Maraton 2:58:49
  1909 15km cross 1:02,49
  1905 1 dansk mil

Eksterne henvisninger 
 
 DAF i tal – Viggo Pedersen

Noter 

Mellemdistanceløbere fra Danmark
Danske OL-deltagere i atletik
Atleter fra Københavns IF
Personer fra København
Deltagere for Danmark ved sommer-OL 1912
Langdistanceløbere fra Danmark
Albstadt

Albstadt er en lille by i den tyske delstat Baden-Württemberg. Albstadt har omkring 46.000 indbyggere. Lautingen er en del af Albstadt 5 km længere vest for centrum af Albstadt og har omkring 2.000 indbyggere. Albstadt ligger ved udkanten af Schwaben i landskabsplateauet Schwäbische Alb, cirka halvvejs mellem Stuttgart og Bodensøen.

I bydelen Lautingen er der et mindekapel for brødrene Claus og Berthold von Stauffenberg som var centrale i 20. juli-attentatet 1944 mod Adolf Hitler ved familiens gods som ligger her.

Byer i Baden-Württemberg
Europæisk Middelalderfestival

Horsens Middelalderfestival (tidligere Europæisk Middelalderfestival) er en middelalderfestival, der bliver afholdt i Horsens hvert år i slutningen af august.

Den første Europæiske Middelalder Festival blev afholdt i 1992 i anledningen af Horsens's 550 års købstadsjubilæum. Festivalen var oprindelig tænkt som en engangsarrangement til at markere denne mærkedag, men blev en stor publikumssucces, der trak små 20.000, fortrinsvis lokale, besøgende.

I 1995 gentog arrangørene succesen med den første rigtige Europæiske Middelalder Festival, der siden har været afholdt hvert år siden. Omkring 60.000 gæster besøger markedet, og med sine over 4.000 aktive medvirkende er den en af danmarks største festivaler.

Festivallen foregår omkring det gamle Statsfængsel. Festivalen bestræber sig på, at give publikum en autentisk oplevelse af middelalderen i perioden 1350 til 1536.

Middelaldermarkedet udgøres af ca. 300 bodholdere fra ind- og udland. Der lægges stor vægt på det autentiske og festivalens ledelse forsøger, sammen med bl.a. Horsens Museum, at holde middelalderfanen højt og insistere på, at de varer der sælges, i princippet, kunne være handlet på byens marked for ca. 500 år siden.

I 2016 blev to brudepar gift på middelaldermanér under festivalen. Det foregik i en kirke inspireret af middelalderen, som var blevet opført til arrangementet.

I 2019 skiftede festivalen navn til over Horsens Middelalderfestival.

Se også 
 Liste over middelaldermarkeder

Referencer

Eksterne henvisninger 

 www.middelalderfestival.dk  Festivalens hjemmeside

Kultur i Horsens
Festivaler i Danmark
Etableret i 1992
Middelaldermarkeder
Harald Agger

Harald Agger (11. april 1889 i Gimsing ved Struer – 20. maj 1954 i Holstebro) var en dansk atlet og tandlæge.

Agger var medlem af Københavns FF (senere Københavns IF) og en af sin samtids mest alsidige idrætsmænd. Han vandt otte danske mesterskaber; højdespring 1908 og 1911, stangspring 1909, kuglestød 1909, 1911 og 1925 samt diskoskast 1908 og 1909. Han satter tre danske rekorder og deltog i OL 1908 i London og blev nummer 15 i hammerkast.

Athletikklubben Holstebro blev grundlagt i 1920 af Harald Agger. Efter at han var blevet uvenner med Idrætsforeningen Holstebro valgte han at grundlægge en ny atletikklub.

Danske mesterskaber 
  1925 Kuglestød 10,79
  1916 Højdespring 1,70
  1911 Højdespring 1,71
  1911 Kuglestød H+V
  1909 Stangspring 3,04
  1919 Kuglestød H+V
  1909 Diskoskast 35,59
  1909 Højdespring 1,69
  1908 Højdespring 1,65

Danske rekorder 
 Kuglestød: 11,19 1909
 Diskoskast: 36,93 1908
 Diskoskast: 34,80 1908

Eksterne henvisninger 
 "Officielle Efterretninger" og "DAF i tal" 
 Dansk Sportsleksikon udgivet i samarbejde med Dansk Idræts-Forbund. Redaktion Axel Lundqvist Andersen og Jørgen Budtz-Jørgensen. Bind 1 og 2. Standard-forlaget 1944
 KIF 100 Aar – Københavns Idrætsforening 24. oktober 1992. Udgivet i anledning af Københavns Idræts Forenings 100 års jubilæum 24. oktober 1992.
 

Atleter fra Københavns IF
Danske OL-deltagere i atletik
Personer fra Struer
Diskoskastere fra Danmark
Hammerkastere fra Danmark
Kuglestødere fra Danmark
Queijo de Nisa

Queijo de Nisa (portugisisk) eller Nisa ost  er en hård ost fra Nisa, i Portugal. Den er lavet af fåremælk. Nisa ost har status af en BOB (Beskyttet oprindelsesbetegnelse) fra Europa-Kommissionen.

Eksterne henvisninger
 http://sabores.sapo.pt/gourmet/detail/?1870  
 http://www.expo-lusa.net/gastronomia/HTML/queijos/nisa.php3 

Oste
Mad fra Portugal
Phønix

Phønix er en dansk folkemusikgruppe.
Gruppen består af Anja Præst Mikkelsen (klarinet og basklarinet), Jesper Falch (percussion), Karen Mose Nørgaard (sang) og Jesper Vinther (harmonika).
De har udgivet 10 albummer og modtaget 4 Danish Music Award.

Phønix giver koncerter i Danmark og i udlandet, herunder som kirkekoncerter og børne- og familiekoncerter.
De har samarbejdet med den kinesiske guzhengspiller SangKa.

Henvisninger 

Folkemusikgrupper fra Danmark
Queijo São Jorge

Queijo São Jorge (portugisik) eller São Jorge ost er en hård ost fra øen São Jorge, i Azorerne, Portugal. Den er lavet af komælk. São Jorge ost har status af en BOB (Beskyttet oprindelsesbetegnelse) fra Europa-Kommissionen.

Eksterne henvisninger 
 Beskyttet oprindelsesbetegnelse 
 Queijo de São Jorge

Oste
Mad fra Portugal
Horndrager (art)

Horndrager (Anacamptis pyramidalis) er en orkidé, der har hjemme i det centrale og sydlige Europa. Den kaldes på engelsk Pyramidal Orchid,

Denne hårdføre flerårige plante vokser til en højde af 30 cm. Farven på blomsten varierer fra pink til lilla, eller sjældent hvid, og duften beskrives som "foxy". Ordningen af de hermafroditiske blomster i en kompakt pyramideform er meget karakteristisk og giver orkideen dens almindelige navn. Blomsterne bliver bestøvet af sommerfugle og møl. Denne orkidé kræver en solbeskinnet plads i diverse jorder: lermuld eller lerjord, sjældent i sandede jorder. Den kan endog også gro i meget alkaliske jorder.

Den tørre og jordede udvækst giver et fint hvidt pulver, kaldet salep. Dette er en meget nærende, sød, stivelsesagtigt substans. Det bliver brugt i drikke, kornprodukter, og når man laver brød. Det bliver også brugt medicinsk i diæter til børn og til rekreation.

Referencer 

Blomster
Bunyip

En bunyip er en australsk kryptid, som især er påstået set omkring Lake George og Lake Bathurst, et notorisk område indenfor kryptozoologien. Omkring disse søer ses nemlig også andre kryptider, bl.a. yowie og Queensland Tiger.
Bunyip har eksisteret i aborigianernes mytologier altid, men ses stadig den dag i dag, med mellemrum.
De beskrives som meget store vandlevende dyr, har et heste-lignende hoved og kroppen er dækket af hår. Da dyrene lever i vand, er deres kroppe sjældent set, men de der er, beskrives som bæltedyrs-agtige.

Bunyip æder efter sigende mennesker, og bruges af de indfødte australier til at skræmme børnene, så de ikke går til vandet alene.

Kryptider
Per Danker

Per Danker (født 2. februar 1934 i Kongens Lyngby) er ingeniør fra Syddansk Universitet 1966, og tidligere redaktør for den grønlandske avis Sermitsiaq (1969-82), som han udviklede fra lokalblad i Nuuk (Godthåb) til landsdækkende avis.

Desuden er han forfatter, fotograf, grafiker og håndtegner, hvilket blandt andet har gjort ham til bagmand for den muntre satiriske tegneserie "Parcafolket/Parcarsuallit", der har rumsteret i grønlandsk presse siden de dukkede op i Sermitsiaq i 1969 og som dermed fylden 50 år i 2019. For tiden slår Parcafolket sine folder på www.kamikposten.dk. Parcategningerne med tekster figurerer tillige i et utal af bøger, faglige rapporter, blade og kampagner osv. Udstilling: Grønlands Satire i 2015 Nuuk Kunstmuseum, København og Helsingfors.

Han blev uddannet og dernæst ansat som radio-radartekniker i Flyvevåbnet 1954-1960. Udlånt til Danmarks Meteorologiske Institut (Narsarsuaq 1959). Ansat ved Fyr og Vagervæsener (Loranstationen Orssuiagssuaq ved Ammasalik 1960-62). Teleingeniør og siden souschef og afsluttende eksportchef ved TELE Greenland (Grønlands Televæsen) (1966-1992).

Per Danker arrangerede indførelses af samtidigheds TV via radiokæde på Vestkysten af Grønland i 1982 og udvirkede at Tele Greenlands Teleskole i Qaqortoq blev til Handelsskole syd (Niuernermik Ilinniarfik) i 1983.

I 1976 var han ophavsmand, forfatter af tekst og synopsis samt medinstruktør på "Radiokædefilmen" og ligeledes på "Grønland – et Informationssamfund" (1996). Medvirkede i filmen “Sume - Mumisitsinerup Nipaa” 2014.

Stifter og indehaver af firmaet/forlaget Danker & Danker Fabrications “Parcaforlaget” siden 1994. Hjemmeside: www.danker.info

Idemand bag “Grønlands Grønne Bog” 1988. Redaktør og forfatter af en række bøger som grønlandsafsnittet i “Danish Exporters 1997”. Erhvervshåndbøgerne "This is Greenland 1999" og "This is Greenland  2000". TELE Greenlands historie: "TELE 75 * Oqaluttuatsialaat * Krønike". De årlige parcabøger "Parcafolket/Parcarsuallit", der er udgivet siden 1976. Medforfatter, illustrator og udgiver af  “Juntaaq” 2018.  Forfatter til artiklen om Sermitsiaqs 22-årige amatørtid “Der var engang et lokalblad” i Tidsskriftet Grønland, NR 4 2018.

Bestyrelsesposter 
 Medlem af Det grønlandske Selskab (1966-)
 Danmarks Tekniske Museum (1969)
 Bestyrelsesmedlem i Selskabet for Arktisk Teknologi (1994-1997)
 Formand for Foreningen af Grønlandsjournalister (2009 -)

Chefredaktører fra Danmark
Oleguer Presas

Oleguer Presas i Renom (født 2. februar 1980 i Sabadell, Barcelona, Spanien), kendt som Oleguer, er en spansk tidligere fodboldspiller. Han var gennem karrieren blandt andet tilknyttet FC Barcelona og Ajax.

Eksterne henvisninger 

Fodboldspillere fra Spanien
Fodboldspillere fra FC Barcelona
Fodboldspillere fra AFC Ajax
Fodboldspillere fra FC Barcelona B
Étival-Clairefontaine

Étival-Clairefontaine er en by og kommune i departementet Vosges i Lorraine-regionen i Frankrig, og hvis befolkning udgør cirka 2400 indbyggere. Papirfabrikkerne i Clairefontaine er placeret i denne by.

Byer i Vosges
Sankt Budolf

Sankt Budolf var en engelsk abbed, der døde omkring år 680. Han blev siden kåret til helgen. Hans navn ses i flere varianter, f.eks. Sankt Bodolf, Sankt Butolf, Sankt Botholphus m.fl. Der vides ikke meget om hans levned. Han blev vistnok født i East Anglia, ligesom broderen Sankt Adulph.

Helgenlegende 
En af de få kilder til hans historie er hans helgenlegende, der er nedskrevet af munken Thorney i 1068. Legenden fortæller, at Budolf drog fra England til kontinentet, vistnok til den romerske provins Gallia Belgica og blev munk. Budolf vendte tilbage til England, hvor han tiggede sakserkongen Ethelmund for noget jord, hvor han kunne grundlægge et kloster. Kongen gav ham vildnisset Ikanhoe (Icanhoh), som man tidligere mente lå nær Boston, men i dag menes at være Iken i Suffolk. Andre igen mener, at det var kongen af East Anglia, Ethelwold, der i året 654 skænkede Budolf jorden. Han byggede et kloster og oplærte munkene i kristendommen og de hellige fædres regler.

Sankt Butolf siges at have været meget vellidt. Han var ydmyg, mild og meget venlig. Han fulgte altid selv de principper, som han lærte videre til sine elever. Han døde 17. juni, der blev hans helgendag. Hans helgenattribut er et kors eller en korsstav.

Hans kloster blev ødelagt af hærgende danske vikinger, men hans relikvier blev bragt til Ely og Thorney Klostre. Edvard Bekenderen gav nogle af relikvierne til Westminster og andre er i Bury Saint Edmunds.

Kirker indviet til Sankt Budolf 
Mere end 70 engelske kirker er indviet til Sankt Budolf, heriblandt fire sogne i London. I Danmark er den mest kendte kirke indviet til denne helgen Aalborg Domkirke, Budolfi Kirke.

Sankt Bodil 
Navnet Budolf blev visse steder forvansket til ’’Sankt Bodil’’, f.eks. Sankt Bodils Kirke i Bodilsker på Bornholm.

Kilder 

Romerskkatolske kirke
Helgener
Gunnar Iversen

Gunnar Iversen (født 1938 i Sønderborg) er en dansk forfatter og dramatiker.

Gunnar Iversen har siden 1969 været bosiddende i Thy. Han var i mange år freelancemedarbejder ved Danmarks Radio og ved Radio Midt og Vest.
Han er forfatter til en lang række egnsspil ofte med udgangspunkt i Danmarks fortid, nordisk mytologi og folkesagn. Iversen har endvidere et socialpsykologisk og religionshistorisk forfatterskab bag sig og er foredragsholder og forelæser ved Folkeuniversitetet.

Gunnar Iversen er gift med billedkunstneren Susanne Tvermoes.

Hædersbevisninger 
 Poeten Poul Sørensen og Hustrus Legat
 Anna og Arne Aabenhus' Legat
 Den Gyldne Spade, dramaturgernes egnsspilpris 
 Europæisk Tv-pris i Prag

Eksterne henvisninger 
 Hjemmeside om Gunnar Iversen
 Handicap-nyt nr. 7, 2003 
 Turistnyt 20. august 2004 

Dramatikere fra Danmark
Dansksprogede forfattere fra Danmark
Sarah Siddons

Sarah Siddons (5. juli 1755 – 8. juni 1831) var en britisk skuespillerinde og en af de bedste kendte i hendes tid. Hun var storesøster til John Philip Kemble, Charles Kemble, Stephen Kemble, Ann Hatton og Elizabeth Whitlock. Hun var mest kendt for hendes udgave af Shakespeares Lady Macbeth, fra tragedien Macbeth.

Eksterne henvisninger 

Skuespillere fra England
Sankt Gertrud

Sankt Gertrud var en helgeninde fra Brabant, der levede fra 626 til 659. Hun var datter af den frankiske konge Pipin den ældre. I kunsten vises hun med en model af en kirke og et hospital. Det hentyder til hendes virksomhed som kirkebygger og hendes godgørenhed for fattige og syge. Hun forbindes desuden med mus, hvorfor man tidligere på hendes helgendag, 17. marts, stak sedler med hendes navn ned i alle muse- og rottehuller og troede, at de uønskede gnavere ville forsvinde. 
Udtrykket "glansen er gået af Sankt Gertrud" stammer fra 1807, hvor englænderne især bombarderede området omkring klosteret. Og resten af København.

Kilde 
Gorm Benzon: "Vore gamle kirker og klostre", København 1973.

Helgener
Tjek fødselsår
Gilbert Imlay

Gilbert Imlay (9. februar 1754 – 20. november 1828) var officer i den amerikanske uafhængighedskrig og senere eventyrer forretningsmand og forfatter. Han er mest kendt for at have haft et kort forhold til den engelske feminist og forfatter Mary Wollstonecraft, som endte ved fødslen af en datter, Fanny Imlay.

Personer fra den amerikanske uafhængighedskrig
Skalmuring

Skalmuring er en fornyelse af en murs ydre skal – oftest ved at lægge et nyt lag (tyndere) sten uden på det eksisterende. Har ofte været anvendt på bindingsværkshuse samt for at udbedre skader på blødere stenarter, f.eks. på Ribe Domkirke, hvor den porøse tufsten i facaderne på grund af forvitring blev skalmuret med mursten. I det almindelige byggeri er skalmuring en meget anvendt metode for renovering af nedbrudte facader. Ved restaureringsarbejder er skalmuring i dag bandlyst, men var tidligere meget anvendte. Uheldige eksempler på brug af skalmuring på ældre bygninger er restaureringerne af Thorsager Rundkirke i 1877 og Børsen i 1883.

Mure
Ssp

SSP eller ssp er forkortelser, der kan hentyde til flere artikler:

 Underart (subspecies) forkortes ssp.
 SSP-samarbejdet er et samarbejde mellem skole, socialforvaltning og politi.
 SSP Group – en britisk virksomhed
 SSP – Shared Socioeconomic Pathways, socioøkonomiske udledningsscenarier til brug for klimaforskning og klimapolitikker.
Jack London

Jack London (12. januar 1876 i San Francisco, Californien – 22. november 1916 i Sonoma County, Californien) var en amerikansk forfatter.

Han er kendt for sine vildmarksfortællinger, hvoraf mange er oversat til dansk. Særlig kendte er Når naturen kalder og Ulvehunden.

Han er også kendt for sine socialistiske holdninger som han fik efter at have læst det kommunistiske manifest. Dette giver sig bl.a.a udtryk i bogen Jernhælen fra 1916.

Eksterne henvisninger 

 
 Nanna Rørdam Knudsen: "Den vilde natur. Om Jack London" på litteratursiden.dk
 Jack London – Livet på vejene gjorde ham til socialist på arbejderen.dk 
 The worlds of Jack London 
 The Jack London online collection .
 Sømand til Hest af Irving Stone. En biografi der udkom i 1939 på dansk. (sailor on  hordeback)

Romanforfattere fra USA
Socialister fra USA
Novelleforfattere fra USA
Digtere fra USA
Personer fra San Francisco